18.09.2015
Head metsa- ja matkahuvilised!
Meil on hea meel teatada, et aasta tagasi alanud EKA sisearhitektuuri ja RMK metsaraamatukogu koostööprojekt on jõudmas piduliku finaalini. Metsa kõlakojad on jõudnud oma päriskoju, RMK Pähni looduskeskuse lähedasse metsa Võrumaal.
Pidulik avamine on reedel, 18. septembril kell 14, kogunemine Pähni looduskeskuses. Olete oodatud!
Metsa kõlakojad Võrumaa metsas. Foto: Tõnu Tunnel
Ehituseks välja valitud teose autoriks on Birgit Õigus, teostada aitasid kursusekaaslased Mariann Drell, Ardo Hiiuväin, Lennart Lind, Henri Kaarel Luht, Mariette Nõmm, Johanna Sepp, Kertti Soots, Sabine Suuster.
Tudengeid juhendasid arhitektuuribüroo b210 arhitektid Aet Ader, Karin Tõugu, Kadri Klementi ja Mari Hunt ning Derelict Furniture disainerid Tõnis Kalve ja Ahti Grünberg.
Installatsioon ehitati valmis EKA sisearhitektuuri osakonna töökojas Tallinnas, misjärel transporditi see Võrumaale. Fotod ehitusprotsessist https://www.flickr.com/photos/riigimets/albums/72157657486607906 ja kõlakodade transpordist https://www.flickr.com/photos/riigimets/albums/72157658170713589
Tallinnast viib reedel kohale otsebuss väljumisega kell 10 Balti jaama vastas, Shnelli pargi ees asuvas parklast. (Kiirematele registreerijatele leidub koht ka bussis.) Üritusele ja bussile registreerumine http://www.pult.ee/RMK/mets_2015/index.html
Bussireisi Tallinnast Eestimaa teise serva sisustame miniloengutega. Kohapeal Pähnis ootavad installatsiooni kõlaefekti testivad etteasted. Näitusena on looduskeskusesse välja pandud ka tudengite teised metsaraamatukogu ideekavandid.
Kohtumiseni!
Hannes Praks
Sisearhitektuuri osakonna juhataja
Eesti Kunstiakadeemia
tel 527 3626